## Rješenje Ustavnog suda Republike Hrvatske broj: U-II-26/1997 od 4. ožujka 1998.

### NN 34/1998 (12.3.1998.), Rješenje Ustavnog suda Republike Hrvatske broj: U-II-26/1997 od 4. ožujka 1998.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o prijedlogu
poduzeća "Luka Rijeka" za pokretanje postupka za ocjenu suglasnosti drugog
propisa sa zakonom, na sjednici održanoj dana 4. ožujka 1998. godine, donio
je slijedeće

## **RJEŠENJE**

1. Ne prihvaća se prijedlog za pokretanje postupka za ocjenu suglasnosti
odredbi članka 1. Pravilnika o izmjenama Pravilnika o obračunavanju i plaćanju
naknade za zaštitu voda ("Narodne novine", br. 21/96) sa zakonom.

2. Ovo rješenje objavit će se u "Narodnim novinama".

Obrazloženje

Poduzeće "Luka Rijeka" predložilo je ovom Sudu da pokrene postupak za
ocjenu suglasnosti sa zakonom propisa navedenog u izreci. Prema navodima
prijedloga, osporeni propis nije u suglasju s odredbama članka 276. stavka
2. Zakona o općem upravnom postupku ("Narodne novine", br. 53/91), a prema
kojim odredbama se izvršavanje odluka upravnih tijela radi ispunjenja novčanih
obveza provodi sudskim putem.

Prijedlog nije osnovan.

Osporenim propisom utvrđen je način prisilne naplate dospjelih, a neplaćenih
iznosa naknade za zaštitu voda na temelju izvršnog rješenja Javnog vodoprivrednog
poduzeća "Hrvatska vodoprivreda", u skladu s odredbama Zakona o platnom
prometu u zemlji.

Odredbama članka 27. Zakona o platnom prometu u zemlji ("Narodne novine",
br. 27/93), propisano je da se naplata javnih prihoda, koju ne izvrši obveznik,
obavlja po ovlaštenoj organizaciji, među kojima je i Zavod za platni promet,
ispostavljanjem naloga za naplatu ako do roka dospijeća to ne učini obveznik
ili ako ne pruži dokaze da je obveza namirena.

Prema odredbama članka 4. stavka 2. Zakona o financiranju vodnog gospodarstva
("Narodne novine", br. 107/95), naknada za zaštitu voda je javni prihod,
koji se prisilno naplaćuje po Zakonu o platnom prometu u zemlji, a ne po
odredbama Zakona o općem upravnom postupku. Ovo je sukladno i odredbama
članka 2. Zakona o općem upravnom postupku, po kojima se pojedina pitanja
postupka mogu, za pojedinu upravnu oblast, urediti drukčije nego što su
uređena tim Zakonom. Upravo to je propisano naprijed navedenim odredbama
Zakona o platnom prometu u zemlji.

Prema izloženom, osporena odredba Pravilnika o izmjenama Pravilnika
o obračunavanju i plaćanju naknade za zaštitu voda nije u nesuglasju sa
Zakonom.

Svoja prava podnositelj prijedloga može štititi u upravnom postupku
koji prethodi prisilnoj naplati, a koji se postupak vodi po odredbama Zakona
o općem upravnom postupku.

Zbog izloženog, riješeno je kao u izreci.

Dio rješenja o objavi zasniva se na odredbama članka 20. stavka 1. Ustavnog
zakona o Ustavnom sudu Republike Hrvatske ("Narodne novine", br. 13/91).

Broj: U-II-26/1997
Zagreb, 4. ožujka 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 34/1998-441